Foto’s: ‘Game of Thrones’-paartjie haak afRose Leslie en Kit Harington van Game of Thrones-faam is in Skotland getroud. (Foto: Facebook/Kit Harington) Kit Harington (31), die hartebreker-akteur wat bekend is vir sy rol as Jon Snow in die uiters gewilde televisiereeks Game of Thrones, is Saterdag in Skotland met Rose Leslie getroud. Leslie (31) het die rol van Ygritte, die vrou wat Snow se hart gesteel het, in dié dramareeks vertolk. Die paartjie, wat in September verlede jaar hul verlowing aangekondig het, het Saterdagmiddag by die Rayne-kerk, geleë naby die 900 jaar oue Wardhill-kasteel in die noordooste van Skotland, trou aan mekaar beloof. Leslie se familie is die eienaars van dié kasteel. Harington het ŉ pak gedra terwyl Leslie ŉ vloeiende ivoorkleurige skepping gedra het. ŉ Rits van Harington en Leslie se Game of Thrones-medesterre het die spoggeleentheid bygewoon. Peter Dinklage (Tyrion Lannister), Maisie Williams (Arya Stark), Sophie Turner (Sansa Stark) en Emilia Clarke (Daenerys Targaryen) was onder die sterre wat die troue bygewoon het. Die pasgetroude paartjie is met roosblare as konfetti bestrooi en het met ŉ Land Rover waarop die woorde “Just Married” aangebring is van die kerk na die kasteel se gronde gery. Harington en Leslie het in 2012 ontmoet op die stel van die HBO-fantasiereeks. Leslie het in 2014 die reeks verlaat en is tans in die Amerikaanse dramareeks The Good Fight te sien. Leslie se pa, Sebastian, het Saterdag gesê hy is “uit sy vel” oor die troue. “Dit was ŉ absolute wonderlike dag vir ons,” het hy gesê.